CELEX: 62009TN0082
Language: el
Date: 2009-02-20 00:00:00
Title: Υπόθεση T-82/09: Προσφυγή, της 20ής Φεβρουαρίου 2009 — Dennekamp κατά Κοινοβουλίου

1.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/29
            
         Προσφυγή της 20ής Φεβρουαρίου 2009 — Dennekamp κατά Κοινοβουλίου
   (Υπόθεση T-82/09)
   2009/C 102/44
   Γλώσσα διαδικασίας: η αγγλική
   
      Διάδικοι
   
   
      Προσφεύγων: G. -J. Dennekamp (Giethoorn, Κάτω Χώρες) (εκπρόσωποι: O. Brouwer και A. Stoffer, δικηγόροι)
   
      Καθού: Ευρωπαϊκό Κοινοβούλιο
   
      Αιτήματα του προσφεύγοντος
   
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση·
            
         
               —
            
            
               να καταδικάσει το Κοινοβούλιο στα δικαστικά έξοδα του προσφεύγοντος σύμφωνα με το άρθρο 87 του Κανονισμού Διαδικασίας του Πρωτοδικείου, περιλαμβανομένων και των εξόδων ενδεχομένων παρεμβαινόντων και των εξόδων που οφείλονται στην αίτηση ταχείας εκδικάσεως.
            
         
      Ισχυρισμοί και κύρια επιχειρήματα
   
   Στις 20 Οκτωβρίου 2008, ο προσφεύγων ζήτησε από το Ευρωπαϊκό Κοινοβούλιο βάσει του κανονισμού (ΕΚ) 1049/2001 (1), να του επιτρέψει την πρόσβαση σε (i) όλα τα έγγραφα που δείχνουν ποια Μέλη του Κοινοβουλίου (ΜΕΚ) υπάγονται στο Επικουρικό Σύστημα Συνταξιοδοτήσεως, (ii) κατάλογο των ονομάτων των ΜΕΚ που υπάγονταν στο Επικουρικό Σύστημα Συνταξιοδοτήσεως την 1η Σεπτεμβρίου 2005 και (iii) κατάλογο ονομάτων των παρόντων μελών του Προσθέτου Συστήματος Συνταξιοδοτήσεως για τα οποία το Κοινοβούλιο καταβάλει μηνιαία εισφορά. Το Κοινοβούλιο απέρριψε την αίτηση του προσφεύγοντος και επιβεβαίωσε την άρνησή του με την απόφαση της 17ης Δεκεμβρίου 2008.
   Με την παρούσα προσφυγή ο προσφεύγων ζητεί την ακύρωση της αποφάσεως A (2008) 22050, της 17ης Δεκεμβρίου 2008, του Ευρωπαϊκού Κοινοβουλίου σχετικά με την άρνηση προσβάσεως στα έγγραφα που ζήτησε ο προσφεύγων βάσει του κανονισμού (ΕΚ) 1049/2001.
   Ο προσφεύγων υποστηρίζει ότι η άρνηση στηρίζεται σε πλάνη εκτιμήσεως και συνιστά πρόδηλη παραβίαση των κανόνων και αρχών που διέπουν την πρόσβαση σε έγγραφα που θεσπίζουν οι κανονισμοί (ΕΚ) 1049/2001 και (ΕΚ) 45/2001 (2). Κατά τούτο το Κοινοβούλιο προσέβαλε το δικαίωμα του προσφεύγοντος για πρόσβαση σε έγγραφα των οργάνων της Κοινότητας όπως θεσπίζεται στο άρθρο 255 ΕΚ, στο άρθρο 42 του Χάρτη των Θεμελιωδών Δικαιωμάτων της Ευρωπαϊκής Ένωσης και στον κανονισμό (ΕΚ) 1049/2001.
   Με την προσφυγή του, ο προσφεύγων υποστηρίζει ότι η απόφαση εμφανίζει τις ακόλουθες νομικές πλάνες και πλάνες εκτιμήσεως.
   
               (α)
            
            
               Κατά τον προσφεύγοντα, το Κοινοβούλιο παρέβη το άρθρο 2, παράγραφος 1, του κανονισμού (ΕΚ) 1049/2001 και εσφαλμένα στήριξε την άρνησή του στο άρθρο 4, παράγραφος 1, στοιχείο β' του εν λόγω κανονισμού δεδομένου ότι η γνωστοποίηση των ζητηθέντων εγγράφων δεν μπορεί να θίξει την ιδιωτική ζωή των οικείων ΜΕΚ.
            
         
               (β)
            
            
               Επιπλέον το Κοινοβούλιο φέρεται ότι δεν εφάρμοσε σωστά τον κανονισμό (ΕΚ) 45/2001, δεδομένου ότι εσφαλμένα έκρινε ότι η αίτηση του προσφεύγοντος πρέπει να εξεταστεί βάσει του κανονισμού (ΕΚ) 45/2001.
            
         
               (γ)
            
            
               Εξάλλου, ο προσφεύγων υποστηρίζει ότι το Κοινοβούλιο δεν στάθμισε δίκαια το δημόσιο συμφέρον που εξυπηρετεί γνωστοποίηση και τα ιδιωτικά συμφέροντα που φέρονται θιγόμενα. Επίσης παρέλειψε να εξετάσει σε ποιο βαθμό αυτά τα ιδιωτικά συμφέροντα θίγονται πραγματικά και συγκεκριμένα.
            
         
               (δ)
            
            
               Κατά τον προσφεύγοντα το Κοινοβούλιο παρέβη το άρθρο 235 ΕΚ διότι δεν παρέθεσε επαρκή αιτιολογία για την άρνησή του. Τέλος ο προσφεύγων υποστηρίζει ότι η απόφαση δεν δείχνει ότι το Κοινοβούλιο προέβη σε συγκεκριμένη εκτίμηση για κάθε επί μέρους έγγραφο στο οποίο ο προσφεύγων ζήτησε πρόσβαση.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001 L 145, σ. 43).
   
      (2)  Κανονισμός (ΕΚ) 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ 2001 L 8, σ. 1).